Ministru kabineta noteikumu projekta “Kārtība, kādā nosaka atlīdzību par elektronisko sakaru tīkla ierīkošanai un būvniecībai nepieciešamā zemes īpašuma lietošanas tiesību aprobežojumu” sākotnējās ietekmes novērtējuma ziņojums (anotācija)

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Elektronisko sakaru likuma 18.1 panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2016.gada 1.decembrī stājas spēkā Elektronisko sakaru likuma (turpmāk – ESL) 18.1 pants, kas paredz, ka nekustamā īpašuma īpašnieks par zemes īpašuma lietošanas tiesību aprobežojumu var prasīt atlīdzību, ja: 1) zemes īpašumu izmanto jauna elektronisko sakaru tīkla būvniecībai; 2) veicot esoša elektronisko sakaru tīkla pārbūvi, palielinās zemes īpašuma platība, ko jau aizņem elektronisko sakaru tīkls vai aizsargjosla gar vai ap šo objektu. ESL 18.1 panta otrā daļa paredz, ja puses (elektronisko sakaru komersants un nekustamā īpašuma īpašnieks) savstarpēji nevar vienoties, atlīdzības apmēru par zemes īpašuma lietošanas tiesību aprobežojumu nosaka atbilstoši Ministru kabineta apstiprinātai metodikai.Noteikumu projekta 8.punkts paredz, ka elektronisko sakaru komersants var vienoties ar zemes īpašnieku par atlīdzību par zemes lietošanas tiesību aprobežojumu, tādejādi nodrošinot elastību šī jautājuma risināšanā un ļaujot nekustamā īpašuma īpašniekam izvēlēties elektronisko sakaru komersanta piedāvāto atlīdzību par zemes īpašuma lietošanas tiesību aprobežošanu, vai atteikties no tās, vai izvēlēties atlīdzības apmēru, kas ir aprēķināts saskaņā ar noteikumu projektu. Minētais 8.punkta nosacījums ir iekļauts ievērojot praktisko pieredzi, kad elektronisko sakaru komersants vienojas ar zemes īpašnieku, piemēram, par elektronisko sakaru pakalpojuma piegādi uz atvieglotiem nosacījumiem apmaiņā pret īpašuma lietošanas tiesību aprobežojumu. Savukārt, ja nekustamā īpašuma īpašnieks piekrīt saskaņot būvprojektu bet nav vienošanās par atlīdzību, tās noteikšanai par nekustamā īpašuma lietošanas tiesību aprobežojumu tiks izmantotas attiecīgās noteikumu projekta normas. Iepriekšminētais ir atbilstošs Elektronisko sakaru likuma 18.1 panta pirmajai daļai, kura nosaka, ka nekustamā īpašuma īpašnieks par zemes īpašuma lietošanas tiesību aprobežojumu var prasīt atlīdzību, savukārt otrā daļa paredz, ja nekustamā īpašuma īpašnieks prasa šā panta pirmajā daļā norādīto atlīdzību, bet puses savstarpēji nevar vienoties, atlīdzības apmēru par zemes īpašuma lietošanas tiesību aprobežojumu nosaka atbilstoši Ministru kabineta apstiprinātai metodikai. Noteikumu projekts izstrādāts, lai risinātu praksē aktuālo problēmu, ka nekustamā īpašuma īpašnieki nereti pieprasa nesamērīgu atlīdzību elektronisko sakaru komersantiem par elektroniskā sakaru tīkla izbūvei nepieciešamā zemes īpašuma lietošanas tiesību aprobežojumu, un tas nosaka vienreizējas atlīdzības aprēķināšanas un izmaksāšanas kārtību nekustamā īpašuma īpašniekam par zemes īpašuma tiesību izmantošanas aprobežojumu, ja zemes īpašumu izmanto jauna elektronisko sakaru tīkla ierīkošanai vai būvniecībai, kā arī, ja, veicot esoša elektronisko sakaru tīkla pārbūvi, palielinās zemes īpašuma platība, ko jau aizņem elektronisko sakaru tīkls vai aizsargjosla gar vai ap šo objektu. Atlīdzības apmērs ir atkarīgs no elektronisko sakaru tīkla infrastruktūras būves veida, tās izvietošanai nepieciešamās zemes platības un zemes kadastrālās vērtības. Valsts zemes dienesta interneta vietnē <http://kadastralavertiba.lv/vienkarsi-par-kadastralo-vertibu/> ir skaidrots, ka kadastrālās vērtība ir zemes un būvju vērtība, kas tiek aprēķināta pēc starptautiski atzītiem, vienotiem un valdības apstiprinātiem kritērijiem visā valstī, ņemot vērā īpašuma atrašanās vietu, reģistrētos datus par īpašuma kvalitatīvo stāvokli, izmantošanas veidu, platību, apgrūtinājumus un citus kritērijus. Turpat ir norāde, ka kadastrālo vērtību ikvienam īpašumam Valsts zemes dienests aprēķina automatizēti, pamatojoties uz Kadastra informācijas sistēmā fiksētajām ziņām, kas reģistrētas pēc īpašnieka ierosinājuma, tai skaitā, kadastrālās uzmērīšanas datiem vai informācijas, ko sniegušas pašvaldības. Aprēķināšanā tiek izmantota zemes vai būves platības vienības bāzes vērtība (nosacītā standartcena) konkrētā atrašanās vietā katram īpašuma veidam pēc tā izmantošanas mērķa. Šai vērtībai tiek piemērota virkne vērtību samazinošo koeficientu, kā rezultātā tiek iegūta kadastrālā vērtība. Kadastrālās vērtības aprēķināšanas modeļi jeb formulas ir veidotas, lai katra īpašuma kadastrālā vērtība maksimāli tuvinātos tā tirgus vērtībai, nevērtējot katru īpašumu individuāli. Ievērojot Valsts zemes dienesta sniegto informāciju, secināms, ka kadastra vērtības aprēķināšanas sistēma ir izveidota un savu īpašumu kadastrālo vērtību bez maksas iespējams uzzināt portāla [www.kadastrs.lv](http://www.kadastrs.lv/) publiskajā sadaļā bez autorizēšanās, kā arī reizi gadā – personīgi vēršoties Valsts zemes dienesta klientu apkalpošanas centros un pieprasot attiecīgu izdruku. Tāpat bez maksas portālā [www.kadastrs.lv](http://www.kadastrs.lv/) ir iespējams uzzināt jebkura īpašuma kadastrālo vērtību, kā arī aplūkot spēkā esošos un nākamajam gadam apstiprinātos teritoriju zonējumus un bāzes vērtības.Noteikumu projektā noteikta arī metodika, kādā aprēķināma zemes platība, par kuru nekustamā īpašuma īpašniekam aprēķināma atlīdzība. Izstrādājot noteikumu projektu, tika izvērtēts jau esošais regulējums energoapgādes jomā, ko nosaka Ministru kabineta 2006.gada 25.jūlija noteikumi Nr.603 “Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu”. Ņemot vērā, ka elektronisko sakaru tīkla elementi rada daudz nekaitīgāku ietekmi uz nekustamo īpašumu un tā īpašniekiem, kā arī to, ka Aizsargjoslu likums nosaka daudzreiz mazākas aizsargjoslas elektronisko sakaru objektiem salīdzinājumā ar energoapgādes objektiem, noteikumu projekts paredz arī mazākus atlīdzības apmērus, samērīgi ar zemes īpašuma lietošanas tiesību aprobežojuma apmēru. Ministru kabineta 2014.gada 2.decembra sēdē (prot.Nr.66, 60.§) tika atbalstīts informatīvais ziņojums “Par pasākumiem administratīvā sloga samazināšanai platjoslas elektronisko sakaru tīkla attīstībai”. Informatīvais ziņojums ietvēra situācijas, kas saistīta ar problēmām nodibināt servitūtu no elektronisko sakaru tīkla būvniecības gadījumā, izvērtējumu, tostarp secinot, ka servitūta institūts rada pārmērīgu slogu un tas būtu aizstājams ar nekustamā īpašuma lietošanas tiesību aprobežojumu, vienlaikus paredzot Ministru kabinetam deleģējumu noteikt kārtību, kādā aprēķina un nekustamā īpašuma īpašniekiem izmaksā atlīdzību par elektronisko sakaru būvju būvniecībai nepieciešamās zemes īpašuma lietošanas tiesību ierobežošanu, iekļaujot Ministru kabineta noteikumos metodiku, kādā nosakāma zemes platība, par kuru zemes īpašniekam aprēķināma atlīdzība, kā arī metodiku maksājamās atlīdzības apmēra noteikšanai atkarībā no nekustamā īpašuma objekta atrašanās vietas. Vienlaikus informatīvais ziņojums, kā pamatojumu atlīdzības noteikšanai normatīvajā aktā, norādīja jau esošo praksi elektroapgādes jomā, nosakot atlīdzību saskaņā ar Ministru kabineta 2006.gada 25.jūlija noteikumiem Nr.603 „Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu”. Minētie noteikumi ir izdoti pamatojoties uz Enerģētikas likuma 24.panta 12 daļu, kas paredz Ministru kabinetam noteikt atlīdzības aprēķināšanas un izmaksāšanas kārtību, savukārt Enerģētikas likuma 19.pantā ir noteikts, ka jaunu energoapgādes komersantu objektu ierīkošanai energoapgādes komersantam ir tiesības izmantot jebkuru zemi par vienreizēju samaksu tās īpašniekam. Arī noteikumu projektā paredzētā atlīdzība ir vienreizēja.Ja ar normatīvajiem aktiem tiek mainīti nosacījumi, kas maina apgrūtinātās zemes platības (piemēram, samazinās vai palielinās aizsargjoslas), tad tiem gadījumiem, kuros palielinātas apgrūtinātās zemes platības, ar attiecīgo normatīvo aktu ir jāparedz finansējuma avots, lai izmaksātu atlīdzību nekustamā īpašuma īpašniekam atbilstoši apgrūtinājuma platības palielinājumam. Savukārt, ja jau apgrūtinātās zemes platība ar normatīvo aktu tiek samazināta, savstarpēji norēķini netiek veikti.Ja viena komersanta izbūvējamo vai ierīkojamo elektronisko sakaru tīkla elementu aizsargjoslas pārklājas, atlīdzību aprēķina par objektu, kas paredz lielāko zemes īpašuma lietošanas tiesību aprobežojumu, analoģiski kā tas noteikts Aizsargjoslu likuma tiesiskajā regulējuma par stingrāko ierobežojuma piemērošanu aizsargjoslu pārklāšanās gadījumā. Atsevišķos gadījumos, kad elektronisko sakaru tīkla izbūves gadījumā ir nepieciešams šķērsot inženierkomunikācijas, ceļus, grāvjus, upes u.c. objektus, tiek pielietota caurdures metode. Ievērojot to, ka caurdures metodes pielietošanas gadījumā elektronisko sakaru tīkls tiek ieguldīts no 1.2 metru līdz pat 6 metru dziļumā un netiek radīta ietekme uz šķērsojamo zemes gabalu, projekts paredz, ka šajā gadījumā atlīdzību par zemes platības lietošanas tiesību aprobežojumu nepiemēro.Projekts precizē, ka atlīdzība nav paredzēta arī gadījumos, ja elektroniskā sakaru tīkla izbūve nepieciešama, lai ierīkotu elektronisko sakaru pakalpojumus, ja tādu ir pieprasījis nekustamā īpašuma īpašnieks.Kopīgas izbūves gadījumā nekustamā īpašuma īpašnieks saņem atlīdzību par infrastruktūras izbūvei ir nepieciešamo lielāko zemes lietošanas tiesību aprobežojumu, ko kopīgajā būvniecībā iesaistītie komersanti maksā solidāri, savā starpā risinot (ārpus šiem noteikumiem), cik liela ir katra komersanta maksājuma daļa, jo kopīgas izbūves gadījumos tiek slēgts sadarbības līgums starp komersantiem, kurā komersanti var savstarpējas vienoties arī jautājumā par atlīdzības apmēriem, ko katrs maksā kopēji atlīdzībai nekustamā īpašuma īpašniekam.No Civillikumā nostiprinātā pušu līgumu slēgšanas brīvības principa izriet, ka puses var vienoties arī par bezatlīdzības zemes īpašuma lietošanu elektronisko sakaru tīkla izbūvei, jo īpaši, ņemot vērā ieguldījumu elektronisko sakaru infrastruktūras attīstībā un pakalpojumu kvalitātes un pieejamības uzlabošanā. Projekts papildināts ar atbilstošu regulējumu, kas neparedz atlīdzības noteikšanu par elektronisko sakaru tīkla būvniecībai izmantojamo publisku un publisku atvasinātu personu, kā arī to kapitālsabiedrības zemes īpašumu, pamatojoties uz ieguldījumu elektronisko sakaru infrastruktūras attīstībā un galalietotājiem sniegto pakalpojumu kvalitātes un pieejamības uzlabošanā. Minētais regulējums iekļauts ievērojot jau esošos nosacījumus par bezatlīdzības nekustamā īpašumu izmantošanu elektronisko sakaru tīklu būvniecībā, piemēram, Ministru kabineta 2012.gada 24.janvāra noteikumu Nr.79 “Noteikumi par darbības programmas "Infrastruktūra un pakalpojumi" papildinājuma 3.2.2.3.aktivitāti "Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)" 69.1punkts, Ministru kabineta 2015. gada 24. Novembra noteikumu Nr. 664 “Darbības programmas "Izaugsme un nodarbinātība" 2.1.1. specifiskā atbalsta mērķa "Uzlabot elektroniskās sakaru infrastruktūras pieejamību lauku teritorijās" pirmās projektu iesniegumu atlases kārtas īstenošanas noteikumi” 9.punkts.Noteikumu projekts nemaina esošo kārtību, kas izriet no likuma “Par autoceļiem” 18.panta.Saskaņā ar Elektronisko sakaru likuma 16.panta otro daļu, elektronisko sakaru komersantiem ir tiesības ierīkot un būvēt (arī pārbūvēt) publisko elektronisko sakaru tīklus un to infrastruktūras būves (kabeļu kanalizāciju, kabeļu akas, stabus, mastus, torņus, konteinerus, taksofonu kabīnes) valsts, pašvaldību un privātā īpašuma teritorijā, iepriekš saskaņojot to ar nekustamā īpašuma īpašnieku vai tiesisko valdītāju būvniecības normatīvajos aktos noteiktajā kārtībā.Ievērojot šo normu, secināms, ka nepastāv iespēja par piespiedu aprobežojumiem, ja nekustamā īpašuma īpašnieks projektu nesaskaņo, tas nevar tikt īstenots izmantojot konkrēto nekustamo īpašumu.Noteikumu projekts paredz, ka zemes aprobežojuma vienošanās gadījumā nekustamā īpašuma īpašnieks un komersants slēdz savstarpēju līgumu, kurā ir noteiktas obligāti norādāmās lietas un tajā var tikt iekļauti jebkuri pusēm pieņemami nosacījumi, kurus tās ir gatavas izpildīt, lai panākto vienošanos nostiprinātu līgumiski. Līdz ar to līgumā, ko paredz noteikumu projekta 3.punkts, iestrādājamas visas nianses, ko paredz nākotnē puses, tādējādi radot iespēju arī novērst nekustamā īpašuma īpašnieka vai komersanta riskus.Informatīvi norādāms, ka praksē gadījumos, ja būve neļauj izmantot zemi, visbiežāk tiek lietota noma vai atsavināšana.Tādējādi mehānisms, kā rīkoties ar savu zemi ir pilnībā nekustamā īpašuma īpašnieka rokās un viņš var saskaņot būvniecību, var iznomāt zemi vai būvniecībai vajadzīgo zemes platību pārdot. Elektronisko sakaru komersants var piekrist vai izvēlēties citu būvniecības projektu.Papildus tam atzīmējam, ka enerģētikas nozarē ir atšķirīgs regulējums, kas prioritāti dod komersantam, jo Enerģētikas likuma 19.panta trešā daļa nosaka, ka energoapgādes komersants par jauna objekta ierīkošanu vai esošā objekta paplašināšanu brīdina nekustamā īpašuma īpašnieku vismaz 30 dienas pirms darbu uzsākšanasStrīdus, kas radušies starp elektronisko sakaru komersantu un nekustamā īpašuma īpašnieku saistībā ar zemes īpašuma lietošanas tiesību aprobežojumu, izšķir civilprocesuālā kārtībā vispārējās jurisdikcijas tiesā vai šķīrējtiesā, ja puses par to ir panākušas vienošanos. |
| 3. | Projekta izstrādē iesaistītās institūcijas | Satiksmes ministrija. |
| 4. | Cita informācija | Dzīvokļa īpašuma likuma 20.panta otrajā daļā noteiktā dzīvokļu īpašnieku lēmuma pieņemšanas procedūra, piemērojot aptauju, ir smagnēja. Lai gan saskaņā ar minētā panta piekto daļu kārtību var noteikt pati dzīvokļu īpašnieku kopība, praksē šīs tiesības tiek noteiktas reti.Savukārt, pārvaldnieka iesaiste rada papildu izmaksas dzīvokļa īpašniekiem, jo pārvaldnieks iekasē starpniecības maksu. Līdz ar to izvērtējama iespēja noteikt elektronisko sakaru komersantu tiesības pašiem vērsties aptaujas veidā pie dzīvokļu īpašniekiem un, gadījumā, ja “par” elektronisko sakaru tīkla ierīkošanu nobalso dzīvokļu īpašnieki, kuri pārstāv vairāk nekā pusi no visiem dzīvokļu īpašumiem, pārvaldnieku par pieņemto lēmumu informētu pats elektronisko sakaru komersants. Minētā vienkāršotā kārtība varētu tikt noteikta, papildinot Dzīvokļa īpašuma likuma 20.pantu ar sesto daļu.  |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Elektronisko sakaru komersanti -373 (atbilstoši Sabiedrisko pakalpojumu regulēšanas komisijas 2016.gada 10.martā aktualizētajam reģistram)un nekustamā īpašuma īpašnieki (skaits nav nosakāms).  |
| 2. |  Tiesiskā regulējuma ietekme uz tautsaimniecību un administratīvo slogu |  Projekta tiesiskā regulējuma mērķis ir realizējot elektronisko sakaru tīklu būvniecības projektus samazināt elektronisko sakaru komersantu administratīvo un finanšu slogu, tādejādi pozitīvi ietekmējot elektronisko sakaru nozares attīstību un sniedzot labumu sabiedrībai kopumā.  Vairumā gadījumu tiks novērsts, ka elektronisko sakaru komersantiem, nespējot vienoties ar nekustamā īpašuma īpašnieku par atlīdzību, jāveic būtiskas izmaiņas būvprojektā, meklējot elektronisko sakaru tīklu izvietošanai citus zemes īpašumus, kas rada papildu administratīvo slogu un pagarina būvniecības procesu, kā rezultātā infrastruktūras attīstība tiek palēnināta, kas negatīvi ietekmē Latvijas iedzīvotāju spēju saņemt e-pakalpojumus un komersantu konkurētspēju vienotā digitālā tirgus ietvarā. Ievērojot, ka Ministru kabineta 2015.gada 30.jūnija noteikumu Nr.328 “Noteikumi par Latvijas būvnormatīvu LBN 262-15 “Elektronisko sakaru tīkli”” 56.punkts nosaka, ka kabeļu kanalizācijas caurules liek tranšejās tā, lai caurules augšējā virsma atrastos 0,6 m dziļumā, savukārt kabeli liek gruntī 0,8 m dziļumā, secināms, ka zemes izmantošana lauksaimniecības vajadzībām netiek traucēta, t.i., netiek radīts papildu slogs tautsaimniecībai. |
| 3. | Administratīvo izmaksu monetārs novērtējums |  Projekts šo jomu neskar.  |
| 4. |  Cita informācija | Elektronisko sakaru komersantiem samazināsies ar elektronisko sakaru tīklu būvniecības projektu īstenošanu saistītās izmaksas, jo tiks novērstas prasības par nesamērīgu atlīdzību, lai panāktu vienošanos ar nekustamā īpašuma īpašnieku. Kopējais izmaksu samazinājums ir atkarīgs no realizējamo projektu skaita, kā arī elektronisko sakaru tīkla izbūvēšanai nepieciešamā zemes īpašuma platības un tās kadastrālās vērtības. Precīzs administratīvo izmaksu novērtējums nav aprēķināms, taču, ievērojot, ka izmaksas tiek reglamentētas, kā arī būvniecības procesa samazināšanās tendenci, secināms, ka elektronisko sakaru komersantu izmaksas kopumā samazināsies. Papildus tam sagaidāms būvniecības procesa saskaņošanai nepieciešamā laika samazinājums, kas vērtējams kā administratīvā sloga samazinājums, rezultātā uzlabojot nozares konkurētspēju.  |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā” par noteikumu projekta izstrādi informēti sabiedrības pārstāvji, 2016.gada 30.martā ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē, kā arī nosūtot elektroniskā pasta vēstules  ar aicinājumu sniegt priekšlikumus Latvijas Informācijas un komunikācijas tehnoloģijas asociācijai, Latvijas Interneta asociācijai, Latvijas Telekomunikāciju asociācijai, Latvijas Elektronisko komunikāciju asociācijai un Latvijas Pašvaldību savienībai. |
| 2. | Sabiedrības līdzdalība projekta izstrādē | Saņemti priekšlikumi no Latvijas Pašvaldību savienības un Latvijas Informācijas un komunikācijas tehnoloģijas asociācijas.  |
| 3. | Sabiedrības līdzdalības rezultāti | Projekta izstrādes gaitā saņemtie priekšlikumi ir ņemti vērā daļēji. |
| 4. | Cita informācija | Nav |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas | Projekts šo jomu neskar |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Projekta izpildei nav nepieciešams veidot jaunas institūcijas un amata vietas. |
| 3. | Cita informācija | Projektā noteikto prasību izpilde tiks nodrošināta, slēdzot civiltiesiska rakstura līgumus. |

Anotācijas III, IV un V sadaļa – projekts šīs jomas neskar.

Satiksmes ministrs U.Augulis

Vīza: valsts sekretārs K.Ozoliņš

20.09.2016. 13:51

2270

Bankoviča 67028111

Dace.Bankovica@sam.gov.lv